Molde kjøper Elyounoussi

Henter det dribleglade talentet fra Sarpsborg 08.

Publisert Publisert 15. mars 2014

BYTTER BEITE: Mohamed Elyounoussi, for anledningen i Sarpsborgs grønne bortedrakt, går til Molde. Foto: NTB SCANPIX

Øystein Fossum

Denne artikkelen er over seks år gammel

Molde fotballklubb melder på sine hjemmesider at de lørdag ble enige med Sarpsborg 08 om overgangen for Mohamed Elyounoussi (19).

— Vi er meget glade for at en av landets absolutt mest talentfulle spillere har å valgt å utvikle seg videre sammen med oss her i Molde. Mohamed representerer en verdifull forsterkning av vår spillerstall, sier direktør i Molde Fotballklubb, Tarje Nordstrand Jacobsen til moldefk.no.

Mohamed Elyounoussi sluttfører forhandlingene om sin personlig avtale på mandag, og vil slutte seg til Moldes A-tropp allerede kommende uke ifølge moldefk.no.

Ikke 100% klar

-«Moi» skal til Molde med det første for å gjennomgå en medisinsk test, forteller sportslig leder i Sarpsborg 08, Thomas Berntsen, til Sarpsborg Arbeiderblad.

Unggutten er fortsatt ikke 100 prosent klar for Molde. Sarpsborgs sportslige leder vil ikke si noe mer om avtalen til lokalavisa før alt er klart.

— Vi kommenterer ingenting før Elyounoussi har vært gjennom den medisinske testen. Først da er han Molde-spiller, sier han.

«Moi» ble lagt merke til i fjorårets eliteserie etter flere gode kamper for Sarpsborg 08. Unggutten kjenner MFK-trener Tor Ole Skullerud fra U21-landslaget.

Han er opprinnelig født i Marokko og er fetter til Tarik Elyounoussi, som spiller for Hoffenheim og det norske A-landslaget.

Publisert Publisert: 15. mars 2014 19:32